Na osnovu člana 106. Zakona o visokom obrazovanju (“Službene novine Kantona Sarajevo”, broj: 36/22), Pravila studiranja za treći ciklus studija na Univerzitetu u Sarajevu broj: 01-4-9-1/24 od 28.02.2024. godine, Odluke Vijeća Fakulteta broj: 01-4-2-50-4/24 od 06.09.2024. godine, Odluke Senata Univerziteta u Sarajevu o davanju saglasnosti na raspisivanje javnog konkursa broj: 01-15-32/24 od 25.09.2024. godine, Univerzitet u Sarajevu – Stomatološki fakultet sa stomatološkim kliničkim centrom objavljuje:

**KONKURS**

za upis studenata na III (TREĆI) CIKLUS STUDIJA – DOKTORSKI STUDIJ
 na Univerzitetu u Sarajevu – Stomatološkom fakultetu sa stomatološkim kliničkim centrom u akademskoj 2024/2025 godini

**I**

Konkurs se raspisuje za upis studenata na III (treći) ciklus studija - doktorski studij na Univerzitetu u Sarajevu – Stomatološkom fakultetu sa stomatološkim kliničkim centrom, u akademskoj 2024/2025 godini, pod nazivom “Doktorski studij stomatologije”.

Studij se organizuje u trajanju od tri akademske godine, a njegovim završetkom, nakon odbrane doktorske disertacije, stiče se akademska titula i naučno zvanje “Doktor stomatoloških nauka”.

Cijena studija za jednu akademsku godinu iznosi 7.000,00 KM (slovima: sedamhiljada KM).

**II**

Na Konkurs se pod jednakim uvjetima mogu prijaviti kandidati iz Bosne i Hercegovine i inozemstva koji su, u pravilu, završili Stomatološki fakultet:

* koji su stekli diplomu integriranog studija stomatologije,
* koji su stekli diplomu sa naučnim zvanjem magistra stomatoloških nauka, a prije uvođenja bolonjskog sistema studiranja na Stomatološkom fakultetu sa klinikama ili na drugoj visokoškolskoj ustanovi u Bosni i Hercegovini ili inostranstvu. Ovim kandidatima priznaje se 60 studijskih bodova prilikom upisa na treći ciklus studija,
* za kliničke oblasti kandidat mora imati položen specijalistički ispit
* strani državljani koji se prijavljuju na Konkurs uz uvjet da dostave rješenje o nostrifikaciji/akademskom priznavanju stečene diplome.
* Obavezno je poznavanje engleskog jezika na nivou koji omogućava komunikaciju putem govora i pisma, praćenje naučne i nastavne literature, pisanje naučnih radova i upotrebu računalnih programa.

**III**

Kandidati su dužni dostaviti:

1. Prijavu, svojeručno potpisanu,
2. Biografiju,
3. Izvod iz matične knjige rođenih,
4. Uvjerenje o državljanstvu (ne starije od 6 mjeseci),
5. Diplomu o završenom prethodnom obrazovanju,
6. Rješenje o nostrifikaciji/akademskom priznavanju diplome koja je stečena u inostranstvu ili diplome stečene u nekoj od država bivše Jugoslavije nakon 06. 04. 1992. godine,
7. Prepis ocjena stečenih na prethodnim studijima,
8. Uvjerenje o položenom specijalističkom ispitu,
9. Dokaz o poznavanju engleskog jezika na nivou koji omogućava komunikaciju putem govora i pisma, praćenje naučne i nastavne literature, pisanje naučnih radova i upotrebu računalnih programa;

Pored obaveznih dokumenata, kandidati mogu dostaviti:

1. Kopije radova u kojima je kandidat autor ili koautor u naučnoistraživačkom radu (CC, SCI, SSCI),
2. Potvrdu voditelja naučnog programa o sudjelovanju na naučnom projektu u zemlji i/ili inostranstvu u trajanju od najmanje jednog mjeseca.

Sva dokumentacija se prilaže u originalu ili ovjerenoj kopiji. Konkursni materijali se ne vraćaju.

**IV**

Kandidati koji ispunjavaju uslove upisa bit će izabrani u prijemnom postupku na osnovu sljedećih kriterija:

* uspjeha u dotadašnjem toku studija stomatologije, a u slučaju  da su kandidati ostvarili jednak uspjeh tokom studija, prednost će se dati kandidatu koji je dostavio dokaze o naučnoistraživačkom radu.

 **V**

Konkurs ostaje otvoren 15 (petnaest) dana od dana objavljivanja.

Prijave slati putem pošte na adresu: Univerzitet u Sarajevu – Stomatološki fakultet sa stomatološkim kliničkim centrom, Bolnička 4A, 71000 Sarajevo, ili dostaviti lično na protokol Univerziteta u Sarajevu – Stomatološkog fakulteta sa stomatološkim kliničkim centrom.

Prijave slati u zatvorenoj koverti, sa naznakom „Prijava za upis na treći ciklus studija – doktorski studij“.